**Undersøgelse: Sex med en fremmed**I 1978 og 1982 foretog psykologen Russell Clark to berømte undersøgelser af seksuel adfærd. Han ville undersøge, om der var forskel på, hvor villige mænd og kvinder ville være til at sige ja til sex med en person, de aldrig havde mødt før.

Clark havde hyret mandlige og kvindelige studerende som assistenter. De var i gennemsnit 22 år gamle. Begge undersøgelser fandt sted på udendørs områder på et universitet i Florida. Assistenternes opgave var at gå hen til totalt fremmede personer af det modsatte køn og lægge ud med at sige følgende:

*Jeg har lagt mærke til dig her på campus. Jeg synes, du er virkelig tiltrækkende.*

Derefter stillede assistenterne den fremmede person ét, og kun ét, af følgende tre spørgsmål:

*Vil du gå på date med mig i aften?*

*Vil du komme over til min lejlighed i aften?*

*Vil du gå i seng med mig i aften?*

I begge eksperimenter blev i alt 48 mænd og 48 kvinder stillet et af spørgsmålene, og det var tilfældigt, hvilket af spørgsmålene de blev stillet.

I tabellen nedenfor ses resultaterne fra undersøgelsen fra 1978. For hvert spørgsmål er det angivet, hvor mange procent af henholdsvis mændene og kvinderne, der svarede JA til det pågældende spørgsmål.

| **Forsøgspersons køn / spørgsmål** | **Date** | **Lejlighed** | **Seng** |
| --- | --- | --- | --- |
| **Mand** | 50 % | 69 % | 75 % |
| **Kvinde** | 56 % | 6% | 0 % |

**Figur 6.14**

Resultaterne i Clarks undersøgelse.

Hvad angår villigheden til at gå i seng med en fremmed, viste resultaterne en stor kønsforskel. Som det fremgår af tabellen, var der ingen kvinder, der sagde ja til den direkte seksuelle invitation. Det gjorde til gengæld 75 % af de mænd, der blev stillet det spørgsmål. Assistenterne kunne også rapportere, at nogle af de adspurgte mænd kom med kommentarer som "Hvorfor skal vi vente til i aften?", mens det hos de adspurgte kvinder var mere almindeligt med kommentarer i stil med "Hvad er der galt med dig? Lad mig være".

Sammen med psykologen Elaine Hatfield har Clark diskuteret, hvordan man kan fortolke resultaterne. Som de påpeger, er der flere mulige fortolkninger. Én af dem er den evolutionspsykologiske. Mænds investering i afkom er som udgangspunkt meget lav. Det betyder, at de potentielt set kan få et meget stort antal børn ved at have sex med så mange kvinder som muligt, og derfor har mænd evolutionært udviklet sig til at være meget interesserede i uforpligtende sex. Kvinders investering er til gengæld langt større, og derfor er de også langt mere påpasselige med, hvem de har sex med.
<https://temaertilpsykologi.systime.dk/?id=197#c585>, Temaer til psykologi, Systime, 2024.